સ્પર્ધા આકરી હોય ત્યારે રાજકીય પક્ષો આશંકા ઊભી કરે છે: રાવત
મંગળવાર, ડિસેમ્બર 11 2018, 10:20 Hrs(IST)
નવગુજરાત સમય | Publish Date: Sep 18 2018 10:15PM
એજન્સી : જયપુર
મુખ્ય ચૂંટણી કમિશનરે ભેદભાવ વગર ચૂંટણીની ખાતરી આપી
જ્યારે સ્પર્ધા આકરી હોય ત્યારે રાજકીય પક્ષો ચૂંટણી પંચની ભૂમિકા પર આશંકા વ્યક્ત કરે છે અને તમામ પ્રકારના આક્ષેપો કરે છે, પરંતુ પંચ ખુલ્લા દિલે તમામ પડકારો સ્વીકારે છે અને તેની પ્રામાણિકતાને જાળવે છે તેમ ચીફ ઇલેક્શન કમિશનર ઓ પી રાવતે કહ્યું હતું.
રાજ્યમાં આગામી વિધાનસભાની ચૂંટણી માટેની તૈયારીઓની સમીક્ષા માટે રાજ્યની બે દિવસની મુલાકાતે આવેલા રાવતે કહ્યું હતું કે રાજસ્થાનમાં આવા કોઇ 'બનાવટી મતદારો' નથી અને પંચ ડુપ્લીકેટ વોટર્સને ડિલિટ કરીને કાયદેસરના વોટર્સને સામેલ કરવાની દિશામાં સતત કામ કરી રહ્યું છે.
તેમણે ઉમેર્યું હતું કે આગામી ચૂંટણીમાં કોઇ ડુપ્લીકેટ મતદાર મત ન નાખી શકે તેની સંપૂર્ણ કાળજી લેવામાં આવશે. જ્યારે હરીફાઇ આકરી હોય ત્યારે રાજકીય પક્ષો આશંકા વ્યક્ત કરે છે. અમે આ સ્પર્ધાઓને સ્વીકારીને તેમાંથી ચોખ્ખા બહાર પણ આવ્યા છીએ. યોગ્ય અને પારદર્શી ચૂંટણી પ્રક્રિયા માટે અમે પ્રતિબદ્ધ છીએ. રાવતે કહ્યું હતું કે તમામ વહીવટી અધિકારીઓને કોઇ પણ ભય વગર પારદર્શિતા અને ભેદભાવ વગર કામ કરવાની સૂચના આપવામાં આવી છે.